இது தவிர சீட்டுபோட்டு பணம் சேர்ப்பது சின்ன சின்ன பொருட்களை வாங்கி, விற்று லாபம் சம்பாதிப்பது என்று சம்பாத்தியத்திற்கான வழிவகைகளை ஏற்படுத்திக் கொள்வேன். நம்பினால் நம்புங்கள். திருமணத்திற்கு முன்பு, என் சொந்த சம்பாத்தியத்தில் பத்துசவரன் நகை வாங்கி வைத்திருந்தேன். என் அப்பா நஞ்சை நிலத்தை விற்று மேலும் இருபத்தி ஐந்து சவரன் நகை போட்டு, ஐம்பதாயிரம் ரூபாய் ரொக்கம் கொடுத்து, எனக்கு திருமணம் செய்து வைத்தார். என் கணவர் B.Com., வரையிலும் படித்திருந்தாலும், வேலைக்கு போகாமல், சென்னையில் சொந்தமாக மளிகைக்கடை நடத்தினார். நல்ல வியாபாரம் நடந்தது. அதில் வருகின்ற லாபத்தை வைத்தும் நகைகளை வாங்கினேன்.